Борон-борон заманда түгел, ә үткән быуаттың 80-се йылдары аҙағында ғына Баймаҡ районының Ишей ауылында йәшәүсе Ҡарасуриндар ғаиләһендә Иршат исемле ир бала донъяға килә. Ул шул тиклем йыр ярата, хатта теле лә асылмаҫ борон “Бер минут”, “Моңдар ҡайтһын ауылға” йырҙарын көйләп йөрөр була. Ә мәктәпкә уҡырға барғас, инде сәхнәнән төшмәй. Олатаһы мәрхүм булғас, уларҙың ғаиләһе данлыҡлы Буранбай ауылына күсеп ҡайта. Оҙаҡ йылдар мәктәптә эшләгән әсәһе Рәхимә апайҙың юлын дауам итеп, уҡытыусы булырға ҡарар иткән егеттең сәнғәт юлынан китеүенә бабаһы Әхиәт Ғәйетбаев сәбәпсе була. Сибай сәнғәт колледжы уҡытыусыһы, данлыҡлы ҡурайсы, уның йырлауын ишеткәс, үҙҙәренә уҡырға саҡыра. Ә Әбйәлил районының Туйыш ауылында донъяға килгән Рита исемле ҡыҙ бала театр тураһында хыяллана. 1-се кластан уҡ Байым ауылының театр түңәрәгендә уйнай, мәктәптә үткән бер генә кисәнән дә ситтә ҡалмай. Мәктәпте тамамлағас, ул Сибай ҡалаһына, сәнғәт колледжының театр факультетына юллана.